Konsernijohtaja lähetti henkilöstölle erikoisia sähköposteja.

Kamux, listautumisinfossa (vas.) Henrik Husman Nasdaq ,konsernijohtaja Juha Kalliokoski, Kamux ja talousjohtaja Tapio Arimo Kamux (oik). LAURI OLANDER / KL

Käytettyjen autojen kauppaan erikoistuneen Kamuxin johto piiskasi yhtiön myyntilukuja kiivaasti ennen antia, kertoo Arvopaperi. Arvopaperin tietojen mukaan Kamuxin konsernijohtaja Juha Kalliokoski kirjoitti 27.12.2016 yhtiön johtoryhmälle, aluepäälliköille ja osakkeita omistaville työntekijöille lähetetyssä sähköpostiviestissä, että " KAIKKI tehtävissä olevat kaupat viedään maaliin " ennen kuukauden vaihtumista.

- Hän piiskasi Kamuxin henkilöstöä viime vuoden lopulla myymään kuin viimeistä päivää. Tätä hän perusteli sillä, että yhtiön tilinpäätökseen ja siten antiesitteeseen on saatava mahdollisimman hyvät luvut, Arvopaperin jutussa kirjoitetaan.

Arvopaperin mukaan Kalliokoski kirjoitti muun muassa, että " poistetaan pitkäpäiväisiä raivokkaasti (ei tarvitse tehdä alaskirjauksia --> se vaikuttaa tulosta pienentävästi) ja " Myydään rahoitus, kasko sekä Plussa kaikkiin mahdollisiin autoihin. "

Ajankohta herkkä

Arvopaperin mukaan Kamuxin tulos perustuu suurelta osin autokaupan yhteydessä myytäviin rahoitussopimuksiin, kasko-vakuutuksiin ja Plussa-nimeä kantaviin lisävakuutuksiin.

Tämän jälkeen Kalliokoski tähdentää viestissään, että " NÄMÄ YLÄOLEVAT ASIAT VAIKUTTAVAT KAMUXIN 2016 TULOKSEEN JA KAIKKIIN LUKUIHIN. Niitä tullaan tarkastelemaan 2017 vuoden aikana vielä moneen kertaan! "

Sijoittamiseen erikoistuneen Arvopaperin jutussa muistutetaan, että myynnin kasvattaminen kampanjoimalla on toki tavanomaista ja kannatettavaa toimintaa kaikissa myyntiorganisaatioissa, mutta asiasta tekee kuitenkin herkän se, että kampanjoinnilla on haluttu parantaa nimenomaan antiesitteessä käytettävää tilinpäätöstä.

Kamuxin listautumisantiin liittyy muitakin kiinnostavia piirteitä. Hanketta on mainostettu keinona kerätä rahaa yhtiön kansainvälistä kasvua varten, mutta todellisuudessa kyseessä on ennen kaikkea yhtiön nykyisten omistajien yritys rahastaa omistustaan yhtiössä. Vain antirahat päätyvät yhtiön kassaan. Osakemyyntirahat menevät omistajien tileille.

Kamux sai kyseenalaista mainetta vuosi sitten, kun se ilmoitti listautuvansa Helsingin pörssiin. Yhtiö joutui perumaan aikeensa, kun selvisi, että se oli vuosien ajan jättänyt maksamatta ennakonpidätyksiä ja sosiaalikuluja. Osa läheteistä oli saanut osan palkastaan ilmaisena polttoaineena. Yhtiön käräytti sen entinen työntekijä.

Kamuxin listautumisanti päättyy tiistaina.

Lähde: Arvopaperi